钦定古今图书集成/明伦汇编/家范典/第113卷 > 顾炎武日知录 > 《童区寄传》柳宗元
## 钦定古今图书集成/明伦汇编/家范典/第113卷 > 顾炎武日知录 > 《童区寄传》柳宗元

柳先生曰：“越人少恩，生男女必货视之。自毁齿已上，
父兄鬻卖，以觊其利。不足则盗取他室，束缚钳梏之，
至有须鬣者。力不胜，皆屈为僮。当道相贼杀以为俗，
幸得壮大，则缚取幺弱者漠官，因为己利。苟得僮，恣
所为不问。以是越中户口滋耗，少得自脱。惟童区寄
以十一岁胜，斯亦奇矣。桂部从事杜周士为余言之”：
童寄者，郴州荛牧儿也。行牧且荛，二豪贼劫持反接，
布囊其口，去逾四十里之虚所卖之。寄伪儿啼恐栗，
为儿恒状。贼易之，对饮酒醉，一人去为市，一人卧，植
刃道上。童微伺其睡，以缚背刃，力下上，得绝，因取刃
杀之。逃未及远，市者还，得童大骇。将杀童，遽曰：“为两
郎僮，孰若为一郎僮耶？彼不我恩也。郎诚见完与恩，
无所不可。”市者良久计曰：“与其杀是童，孰若卖之？与
其卖而分，孰若吾得专焉。幸而杀彼，甚善。”即藏其尸，
持童抵主人所，愈束缚牢甚。夜半，童自转，以缚，即炉
火烧绝之，虽疮手勿惮，复取刃杀市者。因大号，一虚
皆惊。童曰：“我区氏儿也，不当为僮。贼二人得我，我幸
皆杀之矣。愿以闻于官。虚吏白州，州白大府，大府召
视，儿幼愿耳。”刺史颜证奇之，留为小吏，不肯与衣裳，
吏护还之乡。乡之行劫缚者，侧目莫敢过其门，皆曰：
“是儿少秦武阳二岁，而讨杀二豪，岂可近耶？”